Gospod

\_\_\_\_\_\_\_\_\_\_\_\_\_\_\_

E.: \_\_\_\_\_\_\_\_\_\_\_\_

Številka: 090-57/2021/4

Datum: 26. 5. 2021

**Zadeva: Izvajanje določb Zakona o dostopu do informacij javnega značaja – mnenje ministrstva**

Zveza: vaša dopisa z dne 9. 4. 2021 in 6. 5.2021

Spoštovani,

na Ministrstvo za javno upravo (v nadaljnjem besedilu: ministrstvo) ste posredovali dopisa v katerih navajate, da ima Občina Ilirska Bistrica (v nadaljnjem besedilu: občina) v turističnem središču Sviščaki v lasti zemljišča, na katerih so bile zgrajene individualne počitniške hišice. Med občino in lastniki hišic so bile sklenjene pogodbe o najemu zemljišč. Ta zemljišča sedaj občina ponuja lastnikom počitniških hišic v odkup po cenah, ki so po vašem mnenju občutno previsoke. Velikosti in cene zemljišč/parcel so bile objavljene v gradivu za sejo občinskega sveta v začetku letošnjega aprila, vi pa ste o dogajanjih izvedeli šele iz članka, objavljenega v častniku Primorske novice. V članku je navedeno, da je ceno zemljišča določil sodni cenilec.[[1]](#footnote-1) Zanima vas, ali so (uporabljeni) kriteriji za določitev cene določenega zemljišča informacija javnega značaja.

Ministrstvo za javno upravo kot resorno pristojno ministrstvo za sistemsko urejanje področja informacij javnega značaja, vam v nadaljevanju skladno s 32. členom Zakona o dostopu do informacij javnega značaja (v nadaljnjem besedilu: ZDIJZ)[[2]](#footnote-2) posreduje neobvezno in nezavezujoče pravno mnenje. V konkretnih upravnih zadevah namreč interpretirajo predpise upravni organi in sodišča, ki o njih samostojno odločajo.

ZDIJZ ureja postopek, ki vsakomur omogoča prost dostop in ponovno uporabo informacij javnega značaja, s katerimi razpolagajo državni organi, organi lokalnih skupnosti, javne agencije, javni skladi in druge osebe javnega prava, nosilci javnih pooblastil in izvajalci javnih služb (v nadaljnjem besedilu: organi). Organi občine in s tem zavezanci po ZDIJZ so naslednji: občinski svet, župan in nadzorni odbor (28. čl. ZLS).

Za **organe** ZDIJZ določa, da je informacija javnega značaja vsak dokument, s katerim ta razpolaga. To velja tako za tiste dokumente, ki jih je organ izdelal sam, kot tiste, ki so nastali v sodelovanju z drugim organom ali jih je pridobil od drugih oseb. Lahko je dokument, zadeva, dosje, register, evidenca ali dokumentarno gradivo. Dostop do informacije javnega značaja pa ni brez omejitev. ZDIJZ v prvem odstavku 6. člena navaja **enajst primerov, v katerih lahko organ prosilcu zavrne zahtevo.**Taki primeri so med drugimi, če prosilec zahteva podatek, ki ga zakon opredeljuje kot tajen; če prosilec zahteva podatek, ki je opredeljen kot poslovna skrivnost v skladu z zakonom, ki ureja gospodarske družbe; če prosilec zahteva osebni podatek, ki ga ščiti predpis o varstvu osebnih podatkov, ali če bi razkritje podatka škodovalo izvajanju sodnega ali upravnega postopka. Pri tem pa gre opozoriti še na tretji odstavek istega člena ZDIJZ, ki določa, da se ne glede na določbe prvega odstavka, dostop do zahtevane informacije dovoli: če gre za podatke o porabi javnih sredstev ali podatke, povezane z opravljanjem javne funkcije ali delovnega razmerja javnega uslužbenca, razen v primerih iz 1. in 5. do 8. točke prvega odstavka ter v primerih, ko zakon, ki ureja javne finance ali zakon, ki ureja javna naročila, določata drugače; če gre za podatke glede emisij v okolje, odpadkov, nevarnih snovi v obratu ali podatke iz varnostnega poročila in druge podatke, za katere tako določa zakon, ki ureja varstvo okolja.

Če dokument ali njegov del le delno vsebuje informacije iz 5.a ali 6. člena ZDIJZ in jih je mogoče izločiti iz dokumenta ne da bi to ogrozilo njihovo zaupnost, pooblaščena oseba organa izloči te informacije iz dokumenta (anonimizacija) ter seznani prosilca z vsebino oziroma mu omogoči ponovno uporabo preostalega dela dokumenta (7. člen ZDIJZ).

Cenitev zemljišča pripravi sodni cenilec v obliki pisnega poročila o oceni vrednosti, ki vsebuje vse informacije, potrebne za pravilno razumevanje ocenjevanja vrednosti: obseg dela, uporabljene načine in metode ocenjevanja, uporabljene ključne podatke, predpostavke, sklep o vrednosti in glavne razloge za sprejetje sklepa ter datum poročila. Občina kot naročnik cenitve torej razpolaga s Poročilom o oceni vrednosti zemljišč v turističnem središču Sviščaki.

Statut občine[[3]](#footnote-3) v 11. členu ( javnost dela občinskih organov) določa, da je delo organov občine javno. Javnost dela se zagotavlja z obveščanjem javnosti o delu občinskih organov, z objavljanjem informacij javnega značaja, določenih z zakonom, z zagotavljanjem sodelovanja občanov pri pripravi splošnih aktov občine, z uradnim objavljanjem splošnih aktov občine, z objavljanjem sklicev sej občinskega sveta in gradiv teh sej, z omogočanjem navzočnosti občanov in predstavnikov sredstev javnega obveščanja na sejah občinskih organov. Občani imajo pravico vpogleda v dokumente v skladu z zakonom, ki ureja dostop do informacij javnega značaja.

Glede na to, da tako statut občine kot ZDIJZ omogočata prost dostop do informacij javnega značaja, s katerimi razpolagajo organi lokalnih skupnosti, menimo, da občino lahko zaprosite za dostop do Poročila o oceni vrednosti konkretnega zemljišča v turističnem središču Sviščaki. Organ je dolžan slediti vaši zahtevi in odločati vsebinsko o celotnem zahtevku, in ga nato bodisi v celoti odobriti, ali pa delno odobriti in v drugem delu z odločbo zavrniti. V kolikor bo organ delno ali v celoti z odločbo zavrnil dostop do informacij javnega značaja, imate pravico do pritožbe na Informacijskega pooblaščenca, ki o pritožbi dokončno odloči.

Več o obveznostih organov po ZDIJZ, si lahko preberete na spletni strani Sektorja za transparentnost, integriteto in politični sistem, kjer so objavljena mnenja, pojasnila in odgovori na vprašanja posameznih zavezancev, in sicer: <https://www.gov.si/teme/informacije-javnega-znacaja/>.

Lep pozdrav,

Pripravil: Saša Jazbec

Ciril Repnik v. d. generalnega direktorja

sekretar

Poslati po E-pošti:

- naslovniku: \_\_\_\_\_\_\_\_\_\_\_\_\_

1. https://www.primorske.si/primorska/srednja-primorska/lastniki-hisic-tudi-lastniki-zemljisc [↑](#footnote-ref-1)
2. Uradni list RS, št. [51/06](http://www.uradni-list.si/1/objava.jsp?sop=2006-01-2180) – uradno prečiščeno besedilo, [117/06](http://www.uradni-list.si/1/objava.jsp?sop=2006-01-5018) – ZDavP-2, [23/14](http://www.uradni-list.si/1/objava.jsp?sop=2014-01-0876), [50/14](http://www.uradni-list.si/1/objava.jsp?sop=2014-01-2077), [19/15](http://www.uradni-list.si/1/objava.jsp?sop=2015-01-0728) – odl. US, [102/15](http://www.uradni-list.si/1/objava.jsp?sop=2015-01-4086) in

   [7/18](http://www.uradni-list.si/1/objava.jsp?sop=2018-01-0275). [↑](#footnote-ref-2)
3. Uradni list RS, št. 189/2020 z dne 15. 12. 2020 [↑](#footnote-ref-3)